21. maj bo za mengeško folkloro velik in pomemben dan. Na gostovanje v Mengeš prihaja folklorna skupina Mladika iz Buenos Aires-a, ki se te dni že vneto pripravlja na turnejo po Sloveniji. Skupaj se bomo povezali na koncertu, folklorni prireditvi v kulturnem domu Mengeš, ki bo nosila naslov **»Od sončnega vzhoda do zahoda«.**

Naše mlade folklornike in vse, ki se pripravljamo na ta koncert zanima veliko stvari - od kod točno prihajajo, kdo jih vodi, kaj počnejo, katere plese plešejo,… Tako da bo najbolje, da se predstavijo kar sami:

*»Folklorna skupina Mladika deluje od junija meseca, leta 2003, ko je nastala na pobudo učiteljic in staršev slovenske osnovne šole Franceta Balantiča, z željo, da bi otroci doraščali v sproščenosti, ki gibanje in ples dopuščata.*

*Namen skupine je ohranjati bogato slovensko kulturno dediščino. Folklorniki aktivno sodelujejo in nastopajo na prireditvah slovenske skupnosti v Argentini. Pogosto se predstavijo tudi argentinski publiki ter z veseljem in ponosom zastopajo Slovenijo in Slovence daleč v izseljenstvu.*

*Trinajst let neprekinjenega delovanja skupine je zasluga voditeljice prof. Mirjam Mehle Javoršek in njenih pomočnikov: Lučka Groznik, Berni Juhant, Tatjana Groznik in Niko Puntar.*

*Okoli petdeset folklornikov redno hodi na vaje in nastopa na različnih prireditvah. Kar veliko število članov sodeluje s skupino že od začetka in v njej odrašča. Razdeljeni so v dve skupini. V mlajši sodelujejo otroci od osmega do štirinajstega leta starosti. Starejšo skupino sestavljajo mladi. Vaje potekajo vsak ponedeljek v prostorih društva Naš dom v okraju San Justo.*

*Skozi vsa leta delovanja so se plesalci naučili plesne koreografije različnih slovenskih ljudskih plesov iz različnih pokrajin. Obvladajo tudi argentinske folklorne plese. Predstavijo se v ustreznih kostumih. Skupina ima bogato in lepo urejeno garderobo. To delo opravlja skupina mamic plesalcev, ki z vodstvom skupine redno obnavlja oblačila in noše.*

*Mladikovce druži veselje do plesa, nastopanja, potovanj, smeha in zabave. V prijateljskem odnosu pridobivajo znanje in izkušnje. Rojeni v Argentini so del slovenske skupnosti, ki je zrasla s pridnim in vztrajnim delom njihovih prednikov. Njihove družinske in narodne korenine pa segajo daleč v prelepo in gostoljubno Slovenijo. To duhovno domovino, katero tudi s svojim trudom poustvarjajo v tujini, želijo obiskati in doživeti, da se jim neizbrisno vtisne v srce.*

*Veselijo se novih poznanstev, bogatih izkušenj in tudi zanimivih prigod, ki jih bo na turneji od 15. maja do 05. junija 2016 verjetno ogromno.«*

Boštjan Svete

predstavitev folklorne skupine Mladika: Tatjana Modic

Foto: FS Mladika